Atesa la situació d'emergència derivada de l'epidèmia del coronavirus SARS-CoV-2, és del tot necessari implantar mesures organitzatives i de recursos humans en l'àmbit dels serveis socials del Sistema Català de Serveis Socials, per garantir la correcta atenció de les persones usuàries.
La Resolució SLT/737/2020, de 13 de març, per la qual s'adopten mesures complementàries per a la prevenció i el control de la infecció pel SARS-CoV-2, disposa que, en l'àmbit dels serveis socials, es permet als proveïdors públics i privats del Sistema Català de Serveis Socials l'adaptació de les condicions funcionals per fer front a les contingències que es produeixin arran de l'emergència sanitària provocada per la COVID-19, de manera que es garanteixin les necessitats de les persones usuàries amb la diligencia que exigeix la naturalesa del servei.
La Resolució TSF/758/2020, de 20 de març, va concretar les mesures esmentades, als efectes de garantir la incorporació de personal suficient per garantir les necessitats de les persones usuàries en els centres residencials i diürns d'atenció a gent gran, persones amb discapacitat i persones amb malaltia mental, així com en els serveis d'ajuda a domicili del Sistema Català de Serveis Socials.
Amb posterioritat, el 25 de març de 2020 s'ha publicat al Butlletí Oficial de l'Estat la Resolució de 23 de març de 2020, de la Secretaria d'Estat de Drets Socials, per la que es publica l'Acord del Consejo Territorial de Servicios Sociales y del Sistema para la Autonomía y Atención a la Dependencia, que modifica parcialment l'Acord de 27 de novembre de 2008, sobre criteris comuns d'acreditació per garantir la qualitat dels centres i serveis del Sistema per a l'Autonomia i Atenció a la Dependència, per raons d'urgència i de forma temporal, amb la finalitat de flexibilitzar l'acreditació i funcionament dels serveis mentre persisteixi la situació de crisi COVID-19.
Aquest acord concreta un règim provisional i excepcional per garantir la incorporació de personal suficient en els serveis esmentats, i disposa que correspon a les Administracions Públiques competents en serveis socials dictar les resolucions, disposicions i instruccions interpretatives que, en el seu cas, siguin necessàries per a l'aplicació d'aquest règim provisional excepcional.
D'altra banda, l'apartat primerde l'Ordre SND/275/2020, de 23 de març, per la qual s'estableixen mesures complementàries de caràcter organitzatiu, així com de subministrament d'informació en l'àmbit dels centres de serveis socials de caràcter residencial en relació amb la gestió de la crisi sanitària ocasionada pel COVID-19, disposa que els centres de serveis socials de caràcter residencial de titularitat pública i privada tenen la consideració d'operadors de serveis essencials amb els efectes que preveu l'article 18.2 de Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19.
Això comporta que aquells centres han de mantenir la seva activitat, no podent adoptar cap mesura que, en relació amb la situació d'emergència originada pel COVID-19, comporti el tancament, reducció o suspensió d'activitats o de contractes laborals, llevat que l'autoritat competent de la comunitat autònoma determini, per les circumstàncies concurrents, que el manteniment de l'activitat de centre no és imprescindible.
L'apartat tercer de la mateixa Ordre faculta a l'autoritat competent de la comunitat autònoma, en funció de la situació epidèmica i assistencial de cada centre residencial o territori concret, i sempre atenent a principis de necessitat i de proporcionalitat, a adoptar mesures d'intervenció dels centres residencials de serveis socials, entre les quals es troba la d'establir les mesures oportunes per a la posada en marxa de nous centres residencials i la modificació de la capacitat i organització dels existents.
Dins aquest marc normatiu, i atesa la especial vulnerabilitat de les persones grans, les persones amb discapacitat i altres persones usuàries de centres residencials i socials davant la crisi sanitària ocasionada pel COVID-19, i la necessitat de disposar dels recursos per a l'atenció dels mateixos, resulta imprescindible l'adopció de noves mesures adreçades a garantir la possibilitat d'utilització de tots els recursos humans disponibles per a l'atenció social i sanitària d'aquests col·lectius.
Per això, a l'empara de les competències que m'atribueix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, l'apartat tercer de l'Ordre SND/275/2020, de 23 de març, així com la resta de disposicions normatives aprovades amb motiu de l'emergència sanitària derivada del COVID-19,
–1 Aplicar el següent règim provisional i excepcional en la incorporació de personal en els centres públics i privats del Sistema Català de Serveis Socials, en els serveis d'assistència personal i en els serveis d'ajuda a domicili del Sistema Català de Serveis Socials:
Als efectes de garantir la incorporació de personal suficient per garantir les necessitats de les persones usuàries en els centres públics i privats del Sistema Català de Serveis Socials, en els serveis d'assistència personal i en els serveis d'ajuda a domicili del Sistema Català de Serveis Socials, les entitats titulars d'aquests centres i serveis han de seleccionar el personal auxiliar d'atenció a les persones en situació de dependència, prioritzant el que disposa l'Ordre TSF/216/2019, de 28 de novembre, per la qual es regula la qualificació i l'habilitació professional del personal auxiliar d'atenció a les persones en situació de dependència, pel que fa als requisits que s'hi estableixen.
No obstant això, per raons d'urgència o quan s'acrediti la no existència de demandants d'ocupació amb les titulacions específiques necessàries a la zona on estigui ubicat el centre o institució social, o bé on es presti el servei d'assistència personal o el servei d'ajuda a domicili, podran dur a terme aquestes funcions persones que tinguin alguna de les titulacions exigides per a qualsevol d'elles.
Si tampoc hagués disponibilitat de demandants d'ocupació amb cap de les titulacions assenyalades, podran dur a terme aquestes funcions persones que, sense tenir titulació, preferentment, tinguin experiència en la cura i atenció de persones dependents.
Les entitats prestadores de serveis garantiran la supervisió i formació pràctica en el lloc de treball per millorar les seves competències professionals.
En tot cas, s'ha de donar compliment a la normativa laboral pel que fa als requisits d'accés a les categories professionals previstes i pel que fa a la resta de normativa laboral en vigor.
–2 Mitjançant resolució de la Direcció general competent, es podran acordar mesures de redistribució de serveis i del seu personal adscrit entre els diferents centres i serveis, públics i privats, del Sistema Català de Serveis Socials, adaptant les condicions funcionals dels centres i serveis en allò que resulti necessari, per fer front a les contingències que es produeixin a causa de la crisi sanitària del COVID-19 i atendre les necessitats de les persones usuàries amb la diligència que exigeix la naturalesa del servei, en els termes que disposi la direcció competent d'aquest Departament.
–3 Aquestes mesures s'adoptaran sens perjudici de la garantia als proveïdors del Sistema Públic de Serveis Socials del 100% del finançament dels serveis socials que prestin a la població.
–4 El contingut d'aquesta Resolució pot ser objecte d'adequació en funció de l'evolució de l'epidèmia i de les instruccions de les autoritats sanitàries.
–5 Aquesta Resolució té efectes des de la seva publicació al DOGC i fins la finalització de l'estat d'alarma declarat pel Reial Decret 463/2020, de 14 de març, i les seves possibles pròrrogues, excepte el punt primer, que té vigència fins al 25 de juny de 2020, podent ser prorrogat en virtut d'un nou acord del Consejo Territorial de Servicios Sociales y del Sistema para la Autonomía y Atención a la Dependencia per successius períodes de tres mesos o inferiors, en funció de les necessitats organitzatives i assistencials derivades de l'evolució de la situació sanitària.
–6 Aquesta Resolució s'ha de publicar al Diari Oficial de la Generalitat de Catalunya.